હાલાર જિલ્લા માજી સૈનિક મંડળના પ્રમુખ ભરતસિંહ જાડેજાની આગેવાની હેઠળ યોજાયેલી વિશાળ રેલી કલેકટર કચેરીએ પહોંચી હતી જયાં કલેકટરને આવેદનપત્ર પાઠવી જણાવાયું છે કે જામનગર જિલ્લામાં વસવાટ કરતા માજી સૈનિકોને અપાતી વિદેશી દારૂના ઉપયોગ માટેની પરમીટ રિન્યુ તેમજ નવી કરવાની કામગીરી તા.ર૦ માર્ચ ર૦૧૮ થી નશાબંધી અને આબકારી ખાતા દ્વારા દ્વારા સ્થગિત કરી દેવામાં આવી છે. જેથી માજી સૈનિકોને તેમના રાશનમાં મળતો દારૂનો જથ્થો બંધ થઇ જતા અનેકફરિયાદો મંડળને મળી છે. નશાબંધી કચેરીએ સરકારના આદેશથી હેલ્થ પરમીટને લગતી તમામ કામગીરી બંધ કરવા જણાવ્યું છે. જામનગર જિલ્લામાં માજી સૈનિકોને મળતી વિદેશી દારૂની પરમીટ એ હેલ્થ પરમીટ ૬૪ સી નથી. અને તેમને તેમના અધિકાર માટે તબીબી તપાસ વિના માજી સૈનિકની હેલ્થ પરમીટ ૧૪ સી ચાલુ કરવા જણાવાયું છે. જિલ્લામાં ર હજાર કરતા વધારે માજી સૈનિકો વસવાટ કરે છે. સેનામાં દેશની સેવા કાજે જોડાઇ મા ભોમની રક્ષા કાજે જીવન જોખમમાં મુકી પરિવારની પરવા કર્યા વિના સંપૂર્ણ સમર્પિત થઇ દેશના છેવાડાના સીમાડાની રક્ષા કરી સૈનિકો નિવૃત થતા હોય છે. ત્યારે સેનામાં જે દારૂ મળતો હોય ત્યારબાદ નિવૃત થયા પછી રેગ્યુલર યુસ માટે મેડીસીનને આધિન હોય તેવા માજી સૈનિકોને સરકાર તરફથી ઘણી બધી સવલતો મળતી હોય છે. ગુજરાત સરકાર દ્વારા હેલ્થ પરમીટ બંધ કરી દેવાતા તેને પુન: શરૂ ન કરાય તો આંદોલન અને આત્મવિલોપન કરવાની ચીમકી ઉચ્ચારવામાં આવી છે.